

# РЕПУБЛИКА БЪЛГАРИЯ

Заместник-министър на земеделието, храните и горите

………………………………………

……………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

# ДОКЛАД

от д-р Лозана Василева – заместник-министър на земеделието, храните и горите

**Относно:** Проект на Наредба за условията и реда за управление на риболовния флот на Република България

**УВАЖАЕМА ГОСПОЖО МИНИСТЪР,**

На основание чл. 17, ал. 8 от Закона за рибарството и аквакултурите (ЗРА), внасям за одобряване проект на Наредба за условията и реда за управление на риболовния флот на Република България.

Приемането на този подзаконов нормативен акт се налага с оглед необходимостта от регламентиране на условията и реда за управление на риболовния флот на Република България, които съгласно чл. 17, ал. 8 от ЗРА се определят с наредба на министъра на земеделието, храните и горите.

Като държава членка на Европейския съюз (ЕС) риболовният флот на Република България съставлява част от риболовния флот на ЕС, който е ключов инструмент за прилагане на Общата политика в областта на рибарството (ОПОР). В обхвата на ОПОР се включва опазването на морските биологични ресурси и управлението на рибарството и на флотовете, които експлоатират тези ресурси.

По смисъла на § 1, т. 51 от допълнителните разпоредби на ЗРА управлението на риболовния флот представлява съвкупност от административни мерки, свързани с вписването и отписването на риболовни кораби в регистъра на риболовните кораби на Република България, както и с условията и реда за разпределяне на свободен риболовен капацитет в морския флот.

Към момента, с действащата Наредба № 54 от 28.04.2006 г. за водене на регистрите по чл. 16 от Закона за рибарството и аквакултурите (Наредба № 54) (обн., ДВ, бр. 45, от 2006 г., изм., бр. 82 от 2010 г., попр., бр. 98 от 2010 г.), са определени условията и редът за вписване и отписване на кораби в регистъра на риболовните кораби, а по отношение на разпределянето на свободен риболовен капацитет в морския флот липсва нормативна уредба.

С влезлите в сила изменения в ЗРА през 2012 г. (обн., ДВ, бр. 59 от 2012 г.) в новата редакция на чл. 17, ал. 8, се предвижда условията и редът за управление на риболовния флот на Република България да се определят с наредба на министъра на земеделието, храните и горите. Това налага текстовете, касаещи условията и редът за вписване и отписване на кораби в регистъра на риболовните кораби, да бъдат включени в обхвата на Наредбата за условията и редът за управление на риболовния флот на Република България, която се издава на основание чл. 17, ал. 8 от ЗРА, Наредба № 54 от 2006 г. да бъде отменена, а съдържанието и редът за водене на регистрите по чл. 16, ал. 1 от ЗРА да бъдат определени в нова наредба, издадена на основание чл. 16, ал. 3 от ЗРА.

Целта на наредбата е насочена към определяне на условията и реда за вписване и отписване на кораби в регистъра на риболовните кораби, както и тези за разпределяне на свободен риболовен капацитет в морския флот, освободен вследствие на:

- служебно отписване на риболовни кораби от Регистъра на риболовните кораби, воден от Изпълнителна агенция по рибарство и аквакултури (ИАРА), по реда на чл. 18в, ал. 3 от ЗРА;

- отписване на риболовни кораби от Регистъра на корабите, воден от Изпълнителна агенция „Морска администрация“ по чл. 22, ал. 1, т. 1, т. 3 и ал. 2 от Наредба № 1 от 2003 г. за вписване в Регистъра на корабите;

- изтичане на срока на валидност на удостоверения за свободен капацитет.

Очакваните резултати от приемането на наредбата са обезпечаване спазването на действащото законодателство, регламентиране на условията и реда за вписване и отписване в Регистъра на риболовните кораби (РРК) на плавателни съдове, използвани за извършване на стопански риболов или превоз на продукти от стопански риболов във водите на Черно море, река Дунав и на такива, използвани при производство на аквакултури във водите на Черно море, както и определяне на условия и ред за разпределяне на свободен риболовен капацитет в морския флот. Дефинирането на ясни административни правила ще гарантира осигуряването на прозрачност, обективност, публичност, равнопоставеност и защитата на интересите на заинтересованите лица.

Прилагането на предложения проект на нормативен акт не води до въздействие върху бюджета на Министерството на земеделието, храните и горите (МЗХГ). Проектът на Наредба няма да доведе до допълнителна финансова тежест за адресатите на наредбата.

Предлаганият проект на акт не съдържа разпоредби, транспониращи актове на Европейския съюз, поради което не е изготвена и приложена таблица на съответствие с правото на Европейския съюз.

Съгласно чл. 26, ал. 2 от Закона за нормативните актове (ЗНА) в процеса по изработване на проекта на подзаконовия нормативен акт са проведени обществени консултации със заинтересовани граждани и юридически лица (на 10 август и на 12 ноември 2018 г.). Основният въпрос, възникнал при обсъждането, касае възможността лицата да могат да продължат да разполагат с риболовния си капацитет и без наличието на риболовен кораб (под формата на Удостоверение за свободен капацитет (УСК), като запазят правото си да го прехвърлят или преотстъпват на други лица. Обсъдени са и срокът на валидност на УСК, кога и при какви условия рибарите могат да получат безвъзмездно правото над риболовния капацитет, осигурен след класиране в процедура по разпределение на свободен риболовен капацитет, както и условията за отписване на риболовни кораби от РРК.

В резултат на проведените консултации са направени промени в проекта на наредбата, като е увеличен срокът, в който лицата да могат да разполагат с риболовния си капацитет след отписване на кораб от РРК. Запазва се и правото да го прехвърлят или преотстъпват на други лица. Също така е намален периодът, след който придобитият капацитет, разпределен с процедура, може да стане безвъзмездна собственост на рибарите.

На 06 юни 2019 г., на основание чл. 26, ал. 3 и 4 от ЗНА, проекта на Наредба за условията и реда за управление на риболовния флот на Република България и проекта на доклад (мотиви) са публикувани на интернет страницата на МЗХГ и на Портала за обществени консултации със срок за предложения и становища 30 дни. В рамките на обсъждането, проведено в периода 06 юни – 08 юли 2019 г., е постъпило искане за провеждане на нарочна среща с представители на сектор „Рибарство“ за обсъждане на проекта на наредба, като такава е проведена на 31 юли 2019 г. За участие в нея са поканени всички лица, изпратили предложения и становища в хода на общественото обсъждане по чл. 26, ал. 3 и 4 от ЗНА.

В следствие на проведената консултация са направени промени в проекта на наредбата. Унифициран и удължен е срокът на валидност на удостоверенията за свободен капацитет на три години от датата на издаването, като в случаите на прехвърляне/преотстъпване на риболовен капацитет, на приобретателя на правата се издава ново удостоверение със срок на валидност до изтичането на срока на първоначално издаденото такова. Увеличен е периодът за провеждане на процедура за разпределяне на свободен риболовен капацитет от две на три календарни години. Предвиден е текст, регламентиращ като недопустими за участие в процедурата за разпределяне на риболовен капацитет лица с отпусната публична помощ за окончателно преустановяване на риболовните дейности по линия на европейски фондове по рибарство. Установени са минимум от критерии за допустимост и оценка на участниците в процедура за разпределяне на риболовен капацитет в морския флот. Регламентиран е критерий за оценка, установяващ съотношение между средния регистриран брутен тонаж и средната регистрирана мощност на двигателя в регистъра на риболовните кораби за съответния сегмент по обща дължина на риболовните кораби. Ограничението за предоставяне на свободен риболовен капацитет за увеличаване на капацитета на риболовен кораб в размер до 20 на сто от вписания в РРК е отпаднало.

Предвид големия обществен интерес от представители на сектор „Рибарство“ и извършените промени в проекта на подзаконов нормативен акт в резултат на проведената на 31 юли 2019 г. среща, проекта на Наредба за условията и реда за управление на риболовния флот на Република България и проекта на доклад (мотиви) са публикувани повторно на интернет страницата на МЗХГ и на Портала за обществени консултации със срок за предложения и становища 30 дни.

В съответствие с чл. 26, ал. 5 от ЗНА справките за отразяване на постъпилите предложения от двете обществени консултации, заедно с обосновка за неприетите предложения, са публикувани на интернет страницата на МЗХГ и на Портала за обществени консултации.

Проектът на Наредба за условията и реда за управление на риболовния флот на Република България е съгласуван в съответствие с Правилата за изготвяне и съгласуване на проекти на актове в системата на МЗХГ, утвърдени със Заповед № РД 09-851 от 30.10.2017 г. на министъра на земеделието, храните и горите. Направените целесъобразни бележки и предложения са отразени.

Проектът на Наредба е изготвен в съответствие с Решение № 338 на Министерския съвет от 23.06.2017 г. за приемане на мерки за намаляване на административната тежест върху гражданите и бизнеса чрез премахване на изискването за представяне на някои официални удостоверителни документи на хартиен носител.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 17, ал. 8 от Закона за рибарството и аквакултурите предлагам да одобрите приложения проект на Наредба за условията и реда за управление на риболовния флот на Република България.

|  |  |
| --- | --- |
| **Приложениe:**  | 1. Наредба;
2. Справка за отразяване на получените становища;
3. Справка за проведената обществена консултация;
4. Получените становища;
5. Протоколи от проведени срещи с представители на браншовите организации в сектор „Рибарство“.
 |

С уважение,

**д-р Лозана Василева**

Заместник-министър